Baebele ya re balatedi ba ba tloditsweng ba ga Jesu ba newa bosasweng e le tuelo ya go ikanyega ga bone. (1 Bakorintha 15:50-56) Storrs o ne a ntsha lebaka la gore fa e le gore bosasweng ke tuelo ya batho ba ba ikanyegang, moya wa baikepi o ka se nne le bosasweng. Mo boemong jwa go fopholetsa, o ne a sekaseka Dikwalo. O ne a bala Mathaio 10:28, King James Version, e e reng: “Boifa ene yo o kgonang go senya moya le mmele mo diheleng.” Go raya gore moya o kgona go senngwa. Gape o ne a ya kwa go Esekiele 18:4, e e reng: “Moya o o leofang, o tla swa.” (KJ) Fa Baebele e sekasekwa yotlhe, boammaaruri jo bo tlhwatlhwakgolo bo ne bo bonala sentle. Storrs o ne a kwala jaana: “Fa e le gore tsela e ke lebang kgang eno ka yone e nepile, ditemana tse dintsi tsa Dikwalo tse di neng di ntse di sa utlwale sentle mo thutong e e tlwaelegileng, jaanong di utlwala sentle, di a itumedisa e bile di na le bokao jo bogolo le maatla.”